X.  Ad Alberonem Trevirensem, Humbertum Vesontionensem, archiepiscopos,  etc.  (Anno 1144, Mart. 22.) [GRAVIER,  Histoire de Saint-Dié, Notes,  p. 348.)
Author: Lucius II
Date:  [ALBERONI] [HUMBERTO] [STEPHANO] [lberoni]

LUCIUS episcopus, servus servorum Dei, venerabilibus fratribus Trevirensi, HU. Bisuntinensi archiepiscopis; L. Metensi, HEN. Tullensi, A. Virdunensi, et G. Lingonensi episcopis; et dilectis filiis de Bellocampo, et de Belloprato abbatibus, salutem et apostolicam benedictionem.

Praedecessor noster bonae memoriae, papa Innocentius, Simonem ducem Lotharingiae, pro damnis et injuriis quas Romaricensi Ecclesiae inferebat, excommunicationis vinculo innodavit, et in ecclesia Sancti Deodati, ubi sepultus, divina prohibuit officia celebrari. Nunc autem, per honestas et discretas personas illius terrae nobis significatum est quod eadem excommunicationis sententia sibi nequaquam annuntiata fuit, et in communione Ecclesiae facta confessione et suscepta poenitentia, vitam finiens, a te, frater, Tullensis episcope, et quampluribus discretis et religiosis viris, tanquam christianus in praedicta Ecclesia tumulatus est. Dux vero Matthaeus, filius ejus, in eadem nequitia patris succedens eamdem Ecclesiam persequitur, et praedis, rapinis, novis exactionibus, tam in clericis quam in laicis, multis gravaminibus, bona et possessiones ejusdem Ecclesiae diripit et vastat, quamvis in praesentia charissimi filii nostri Conradi illustris Romanorum regis, cum abbatissa et sanctimonialibus praedictae Ecclesiae pacem fecerit, et apud Romaricense monasterium scripto tuo firmaverit. Unde et praedecessore nostro bonae memoriae papa Innocentio, est excommunicationis vinculo innodatus, et terra sua a divinis interdicta officiis, praeter baptisma puerorum et poenitentias morientium. Quia igitur eadem abbatissa, per multos labores ad sedem apostolicam veniens, suas et suarum sororum miserias lacrymabiliter nobis exposuit, ejusdem ecclesiae desolationi et ipsius abbatissae laboribus compatimur, paterno affectu, et in quibus secundum Deum possumus, ad pacem et tranquillitatem earum libenter operam damus. Quocirca, per praesentia vobis scripta mandamus ad eamdem Beati Deodati ecclesiam, secundo Nonas Junii conveniatis; et si praefatus dux pacem et concordiam, quae inter ipsum et Romaricensem ecclesiam per manum charissimi filii nostri Conradi illustris Romanorum regis facta est et scripto suo firmata, se observaturum firmiter in manu vestra promiserit, et de damnis et injuriis eidem ecclesiae post factam concordiam illatis satisfecerit, et ipsum ab excommunicationis sententia et terram suam ab interdicto absolvatis. De caeteris si pro certo constiterit quod patri suo Simoni excommunicatio annuntiata non fuerit, et ei viventi, Ecclesiae communicaverit, vel si per idoneos testes cognoveritis quod in ultimis, accepta poenitentia et confessione facta, vitam finierit, et ipse ecclesiasticam habeat sepulturam, et eadem ecclesia et divinis propter hoc de caetero non cesset officiis. Si vero praefatus dux Matthaeus, factam concordiam observare et quae postea praefatae ecclesiae abstulit reddere noluerit, vel in anima etiam infringere praesumpserit, tam ipse quam subadvocati ministeriales sui, per quos in bonis ejusdem ecclesiae tyrannidem suam exercuerit, et terrae eorum supradicta excommunicationis et interdicti sententia teneantur. Si vero, tu frater A Trevirensis archiepiscope, interesse non potueris, vos caeteri fratres, causam ipsam, sicut supra scripta est, effectui mancipietis. Datum Laterani, undecima Kalendas Aprilis.